Dr Ochs isch gege d Stationierig vo französische Druppe uf Schwiizer Bode gsi, het aber dänggt, ass wenn d Franzose  in dr Nöchi vo dr Schwiizer Grämze wurde ufmarschiere, das chönnt as Druckmiddel diene. Er het no z Paris in de Johr 1797/98 e Verfassig für e schwiizerische Eiheitsstaat gschriibe, wo s französische Direktorium in siim eigene Sinn abgänderet het. Die isch denn in dr Schwiiz verbreitet worde und as "Ochse-Büechli" bi wiite Kreis vo dr Bevölkerig verhasst gsi.